

Podgorica 28.09.2016

**Predmet:** Žalba zbog neprofesionalnog objavljivanja ispravke i odgovora u tekstu **“Nisam uvrijedio novinarku**” u dnevnom listu Dan od 31.08.2016

**RJEŠENJE**

Komisija za žalbe konstatuje da je u tekstu **“Nisam uvrijedio novinarku**” neprofesionalno objavljeno reagovanje Zorana Glomazića, jer tekst nije objavljen integralno, bez izmjene i dopune kako Zakon o medijima i Kodeks novinara nalaže.

Komisija smatra da je:

1) iznošenjem komentara na Glomazićevo reagovanje,

2) ponovljanjem optužbi protiv Glomazića, koje su predmet osporavanja u reagovanju,

3) prepričavanjem reagovanja i samo djelimičnim navodjenjem orginalnih navoda ispravke

zloupotrebljeno pravo na ispravku, te konstatuje da se ovakvo postupanje smatra neetičnim i neprofesionalnim.

Na osnovu svega navedenog Komisija za žalbe zaključuje da je u tekstu **“Nisam uvrijedio novinarku**” prekršeno načelo III Kodeksa novinara

***Obrazloženje***

Medijski Savjet za samoregulaciju je dobio žalbu od Zorana Glomazića, direktora Centra za informacioni sistem Glavnog grada Podgorica, zbog nepravilnog objavljivanja njegovog reagovanja u tekstu **“Nisam uvrijedio novinarku**”, koji je objavljen u “Danu” 31.08.2016.

U žalbi Zoran Glomazić između ostaloga kaže:” *Pozivajući se na članove 26, 27, 28 i 30. Zakona o medijima… uputio sam odgovor listu “Dan” koristeći zakonsko pravo da se isprave “neistiniti navodi u objavljenom programskom sadržaju”. Međutim, uprkos jasnom stavu iz* ***člana 28*** *da: “Ispravka ili odgovor se moraju objaviti bez izmjena i dopuna, na istoj strani štampe….”, predmetni medij to nije ispoštovao, u članku objavljenom 31.08.2016. godine na strani… uz kršenje Etičkog kodexa u prvoj rečenici:**“Nakon mjesec dana od incidenta koji se dogodio između direktora CIS-a i novinarke "Dana na sjednici Skupštine Glavnog grada oglasio se Zoran Glomazić. On je 28. jula uvrijedio novinarku "Dana koja je bila na radnom zadatku govoreći joj "obezbijedićemo ti najljepše odbornike i najljepše direktore da sjede sa tobom”.*

*Iz ovoga se jasno zaključuje da je zloupotrebom prvih redova teksta subjekt sugestivno inkriminisan prije zakonskog prava na ispravku netačnosti iz ranijih tekstova.*”

Zoran Glomazić je poslao reagovanje “Danu” na seriju od šest tekstova koji su objavljeni u tom dnevnom listu između 30.07 i 30.08. 2016 g. U tim tekstovima Glomazić je optuživan da je naredio novinarki “Dana” da napusti skupštinsku salu podgoričkog parlamenta i da se diskriminatorski ponašao prema njoj time što joj je navodno poručio da će joj obez­bi­je­di­ti naj­ljep­še od­bor­ni­ke i naj­ljep­še di­rek­to­re da sje­de sa njom. Tokom avgusta “Dan” je objavio šest naslova na ovu temu (**Osuditi sramno ponašanje direktora, Podnijeće prijavu protiv Glomazića, Migo zbog prostakluka da smijeni direktora, Ombudsman ćuti na diskriminaciju novinarke, Rukovodstvo Glavnog grada da preduzme mjere, Zoran Glomazić pred Etičkom komisijom**)pozivajući različite institucije da reaguju zbog navodne diskriminacije novinarke i žene, a nadležne da smjene Glomazića sa mjesta direktora. “Dan” nije dao Glomaziću priliku ni u jednom od tih tekstova da saopšti svoje viđenje spornog događaja. To je bio povod da Zoran Glomazić pošalje “Danu” ispravku i odgovor na ovu seriju tekstova. Zoran Glomazić nije htio da se žali ombudsmanu dnevnog lista Dan.

Komisija za žalbe je razmatrajući ovaj predmet ostvarila uvid u svih sedam tekstova koji su objavljeni na ovu temu. Kada je riječ o objavljivanju ispravke i odgovora u tekstu od 31.08.2016 Komisija je konstatovala da reagovanje nije integralno objavljeno već da je dijelom prepričano od strane novinara, a samo dijelom citirano. Ono što je odmah uočljivo jeste uvodni dio teksta u kome novinar “Dana” ponavlja optužbe iz prethodnih tekstova: ” *Na­kon mje­sec da­na od in­ci­den­ta ko­ji se do­go­dio iz­me­đu di­rek­to­ra CIS-a i no­vi­nar­ke „Da­na” na sjed­ni­ci Skup­šti­ne Glav­nog gra­da ogla­sio se Zo­ran Glo­ma­zić. On je 28. ju­la uvri­je­dio no­vi­nar­ku „Da­na” ko­ja je bila na rad­nom za­dat­ku go­vo­re­ći joj „obez­bi­je­di­će­mo ti naj­ljep­še od­bor­ni­ke i naj­ljep­še di­rek­to­re da sje­de sa to­bom*”.

Komisija za žalbe smatra da je u pomenutom tekstu neprofesionalno objavljeno reagovanje Zorana Glomazića, jer tekst nije objavljen integralno kako Kodeks novinara nalaže. Komisija takođe smatra da novinar nije smio u istom tekstu komentarisati Glomazićevo reagovanje. Novinar je u tekstu ponovio sporne optužbe protiv Zorana Glomazića, iako su one predmet osporavanja u objavljenom reagovanju. Komisija takođe konstatuje da je bilo neprofesionalno prepričavanje Glomazićevog odgovora i samo djelimično citiranje orginalnih navoda.

Komisija za žalbe na osnovu svega navedenog zaključuje da je u tekstu **“Nisam uvrijedio novinarku**” prekršeno načelo III Kodeksa novinara, smjernica 3.1 Ispravka i odgovor :

*Svi mediji moraju poštovati i osigurati primjenu prava na ispravku i prava na odgovor u skladu sa zakonom, uz pravovremeno objavljivanje ispravke i/ili izvinjenja, kako bi se izbjeglo pokretanje sudskog postupka.*

Podsjećamo da novi dopunjeni Kodeks novinara upućuje na poštovanje Zakona o medijima, kada je riječ o objavljivanju ispravke i odgovora i na član 28 tog zakona:

*Ispravka ili odgovor se moraju objaviti bez izmjena i dopuna, na istoj strani štampe, odnosno u istoj emisiji elektronskog medija u kojima je objavljen programski sadržaj na koji se ispravka ili odgovor odnosi.*

Komisija za žalbe je takođe upoznata od strane g. Zorana Glomazića da je dnevni list Dan u izdanju od 06.09.2016 objavio skoro integralno njegovo reagovanje, koje je bilo predmet ove žalbe. Komisija posebno cijeni ovakav postupak redakcije “Dana” i smatra da je jako bitno da je dnevni list prepoznao propust i ponovnim objavljivanjem reagovanja pokušao da ispravi štetu koja je prethodno napravljena Zoranu Glomaziću.

**Komisija za monitoring i žalbe**

Aneta Spaić

Sonja Drobac

Danilo Burzan

Branko Vojičić

RankoVujović